**ԱՐՁԱՆԱԳՐՈՒԹՅՈՒՆ N 2**

**ԿԱՊԱՆ ՀԱՄԱՅՆՔԻ 2022-2026 ԹՎԱԿԱՆՆԵՐԻ ՀՆԳԱՄՅԱ ԶԱՐԳԱՑՄԱՆ ԾՐԱԳՐԻ, 2022 ԹՎԱԿԱՆԻ ՏԱՐԵԿԱՆ ԱՇԽԱՏԱՆՔԱՅԻՆ ՊԼԱՆԻ ԵՎ 2022 ԹՎԱԿԱՆԻ ՀԱՄԱՅՆՔՆԵՐԻ ՏՆՏԵՍԱԿԱՆ ԵՎ ՍՈՑԻԱԼԱԿԱՆ ԵՆԹԱԿԱՌՈՒՑՎԱԾՔՆԵՐԻ ԶԱՐԳԱՑՄԱՆՆ ՈՒՂՂՎԱԾ ՍՈՒԲՎԵՆՑԻԱՅԻ ԾՐԱԳՐԵՐԻ ՀԱՆՐԱՅԻՆ ՔՆՆԱՐԿՄԱՆ**

**ք． Կապան 15 մարտի 2022թ**

«Տեղական ինքնակառավարման մասին» Հայաստանի Հանրապետության օրենքի 84-րդ հոդվածի 2-րդ կետի， ՀՀ կառավարության 2006 թվականի նոյեմբերի 16-ի N 1708-Ն որոշմամբ հաստատված կարգի, հնգամյա զարգացման ծրագրի և տարեկան աշխատանքային պլանի մեթոդաբանությունների համաձայն, 2022 թվականի մարտի 15-ին, ժամը 15:00-ին， Կապանի համայնքապետարանի նիստերի դահլիճում հրավիրվել է Կապան համայնքի 2022-2026 թվականների հնգամյա զարգացման ծրագրի, 2022 թվականի տարեկան աշխատանքային պլանի և 2022 թվականի սոցիալական և տնտեսական ենթակառուցվածքների զարգացմանն ուղղված սուբվենցիոն ծրագրերի հանրային քննարկում:

Հանրային քննարկմանը ներկա են ավագանու անդամներ, համայնքապետարանի աշխատակիցներ, այդ թվում՝ բնակավայրերի վարչական ղեկավարներ, հասարակական կազմակերպությունների ներկայացուցիչներ և համայնքի բնակիչներ /մասնակիցների անհատական կազմը կցվում է/:

Տեղեկացնենք， որ մինչ հանրային քննարկումը կայացել է Կապան համայնքի ավագանու 2021 թվականի դեկտեմբերի 09-ի «Կապան համայնքի ղեկավարին կից՝ համայնքի բյուջեի, հնգամյա զարգացման և այլ ծրագրերի /պլանների/ կառավարման խորհրդակցական մարմին ստեղծելու և անհատական կազմը հաստատելու և Կապան համայնքի ավագանու 2019 թվականի մարտի 29-ի թիվ 13-Ա որոշումն ուժը կորցրած ճանաչելու մասին» թիվ 134-Ա որոշմամբ ստեղծված խորհրդակցական մարմնի 1 աշխատանքային քննարկում:

Հանրային քննարկումը վարեց համայնքի ղեկավար Գևորգ Փարսյանը: Նա ողջունեց ներկաներին և տեղեկացրեց， որ զարգացման ծրագրով և տարեկան աշխատանքային պլանով համայնքը անդրադարձել է համայնքի պարտադիր խնդիրներին, հատուկ ուշադրություն դարձնելով անվտանգության վրա:

Նիստը վարողը խոսքը փոխանցեց տնտեսական զարգացման և արտաքին կապերի բաժնի պետ Հասմիկ Ղոնյանին՝ նախատեսվող ծրագրերը ներկայացնելու նպատակով:

Հ． Ղոնյանը ըստ պարտադիր խնդիրների ներկայացրեց հնգամյա զարգացման ծրագրով նախատեսված աշխատանքները, առանձնացնելով 2022 թվականի տարեկան աշխատանքային պլանով նախատեսված ծրագրերը։

Զեկուցողի կողմից մանրամասն ներկայացվեց 2022 թվականին նախատեսվող սուբվենցիոն ծրագրերը, դրանք են․

1․ Հասարակական շենքերի նորոգում՝ Դավիթ Համբարձումյանի անվան մանկապատանեկան մարզադպրոց ՀՈԱԿ-ի շենքի մասնակի նորոգում և ջեռուցման համակարգի վերականգնում, Կապան քաղաքի Վաչագան թաղամասի հանդիսությունների սրահի մասնակի նորոգում, Ըրկենանց, Ներքին Խոտանան, Վանեք և Եղեգ գյուղերում վարչական շենքերի կառուցում, Օխտար գյուղի ակումբի շենքի հիմնանորոգում, Եղվարդ և Ծավ գյուղերի հանդիսությունների սրահների նորոգում,

2․ Նախադպրոցական ուսումնական հաստատությունների նորոգում՝ <<Կապանի թիվ 9 նախադպրոցական ուսումնական հաստատություն>> ՀՈԱԿ-ի հիմնանորոգում, <<Կապանի թիվ 10 նախադպրոցական ուսումնական հաստատություն>> ՀՈԱԿ-ի վերանորոգում և տարածքի բարեկարգում,

3․ Ճանապարհների, բակերի, փողոցների նորոգում, ասֆալտապատում, բարեկարգում,

4․ Հանգստի գոտիների /պուրակների/ կազմակերպում՝ Շինարարների փողոցի թիվ 15 և թիվ 17 բ/բ շենքերի հարևանությամբ խաղահրապարակի և մարզադաշտի վերանորոգում և հանգստի գոտու կազմակերպում, Սպանդարյան փողոցի թիվ 7 և թիվ 8 բ/բ շենքերի միջանկյալ հատվածում խաղահրապարակի և մարզադաշտի վերանորոգում և հանգստի գոտու կազմակերպում, Հ․ Ավետիսյան փողոցի թիվ 1 բ/բ շենքի հարևանությամբ խաղահրապարակի և մարզադաշտի վերանորոգում և հանգստի գոտու կազմակերպում, Հալիձոր թաղամասի թիվ 6, թիվ 8 և թիվ 15 բ/բ շենքերի հարևանությամբ խաղահրապարակի և մարզադաշտի վերանորոգում և հանգստի գոտու կազմակերպում, N 5 կանգառի հարևանությամբ հանգստի գոտու կազմակերպում և Նորաշենիկ գյուղում մարզադաշտի կառուցում,

5․ Ապաստարանների կառուցում /ըստ հասցեների չնշվեց, քանի որ ծրագիրը պարունակում է գաղտնի տեղեկատվություն/,

6․ Բ/Բ շենքերի 33 տանիքների նորոգում։

Զեկուցողը պարզաբանեց, որ կառավարության որոշման մեջ կատարվել է փոփոխություն և տանիքների նորոգման ծրագրում բնակիչները պետք է ունենան 10% համաներդրում։ Համայնքապետարանը կառավարության որոշման դրույթները ներկայացրել է համատիրությունների նախագահներին, ինչպես նաև հայտով ներկայացված շենքերի բնակիչների հետ կազմակերպվում են հանդիպումներ։ Եթե բնակիչները համաձայնեն կատարել 10% համաներդրում՝ ծրագիրը կներկայացվի ամբողջական փաթեթով։

Ջրագծերի նորոգման աշխատանքները ներկայացնելիս զեկուցողը նշեց, որ չնայած 2022թ սուբվենցիոն ծրագրերի նախնական հայտով ջրագծերի ծրագիր ներկայացված չէ, սակայն հաշվի առնելով խնդրի հրատապությունը հնարավոր է համայնքը լրացուցիչ դիմի մարզպետարանի միջնորդությանը՝ սահմանամերձ մի քանի գյուղի խմելու ջրագծերի նորոգման և կառուցման աշխատանքները 2022 թվականի սուբվենցիայի ամբողջական փաթեթով ներկայացնելու համար։

Հ․ Ղոնյանը տեղեկացրեց, որ ֆինանսական ամփոփաթերթում նշված գումարները նախնական են, վերջնական արժեքը պարզ կլինի բոլոր նախագծանախահաշվային փաստաթղթեր ունենալուց հետո և որոշ ծրագրերի գումարներ փոփոխության կենթարկվեն։

Ինչպես խորհրդակցական մարմնի նիստի մասնակիցները, այնպես էլ հանրային քննարկման մասնակիցները ողջունեցին համայնքում 2022 թվականին նախատեսվող ծրագրերը, հատկապես մեծածավալ նորոգման, բարեկարգման և այլ շինարարակական աշխատանքները, որոնց մեծ մասը նախատեսվում է իրականացնել ՀՀ համայնքների տնտեսական և սոցիալական ենթակառուցվածքների զարգացմանն ուղղված սուբվենցիայի միջոցով, և սուբվենցիայի ծրագրերին դիմելու նախաձեռնությունը արժանացավ հանրային քննարկման մասնակիցների դրական արձագանքին:

Ծրագերը ներկայացնելուց հետո նիստին ներկա ՀԿ ներկայացուցիչները և համայնքի բնակիչները հարցեր բարձրացրեցին բյուջեում և հնգամյա ծրագրում փոփոխություններ կատարելու, այլ համայնքներից Կապան համայնքում մարդկանց վերաբնակեցման, զբոսաշրջության զարգացման, համայնքում այլ պետությունների հյուպատոսությունների բացման, գյուղական բնակավայրերում արտադպրոցական կրթության հնարավորությունների ստեղծման, կանանց գործազրկության, ՏՏ ոլորտի զարգացման վերաբերյալ։ Որոշ հարցերի շուրջ ծավալվեց քննարկում և նիստը վարողը պատասխանեց բարձրացված հարցերին։

Նիստը վարողը շնորհակալություն հայտնեց ներկաներին քննարկմանը մասնակցելու համար և քննարկումը համարվեց ավարտված:

***Նիստը վարեց՝***

***համայնքի ղեկավար Գևորգ Փարսյան***

***Արձանագրեց՝***

***տնտեսական զարգացման և արտաքին կապերի***

***բաժնի պետ Հասմիկ Ղոնյան***